CELEX: 32022D0101
Language: da
Date: 2022-01-24 00:00:00
Title: Kommissionens gennemførelsesafgørelse (EU) 2022/101 af 24. januar 2022 om et udkast til bekendtgørelse fra Kongeriget Nederlandene om drikkevarer til småbørn og mælk til småbørn, der er anmeldt i henhold til artikel 12 i Europa-Parlamentets og Rådets forordning (EF) nr. 1925/2006 (meddelt under nummer C(2022) 313) (Kun den nederlandske udgave er autentisk) (EØS-relevant tekst)

26.1.2022   
               
               
                  DA
               
               
                  Den Europæiske Unions Tidende
               
               
                  L 17/56
               
            
         KOMMISSIONENS GENNEMFØRELSESAFGØRELSE (EU) 2022/101
         af 24. januar 2022
         om et udkast til bekendtgørelse fra Kongeriget Nederlandene om drikkevarer til småbørn og mælk til småbørn, der er anmeldt i henhold til artikel 12 i Europa-Parlamentets og Rådets forordning (EF) nr. 1925/2006
         
            
               (meddelt under nummer C(2022) 313)
            
         
         (Kun den nederlandske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EF) nr. 1925/2006 af 20. december 2006 om tilsætning af vitaminer og mineraler samt visse andre stoffer til fødevarer (1), særlig artikel 11, stk. 2, litra b), og artikel 12, og
         ud fra følgende betragtninger:
         
                     (1)
                  
                  
                     I henhold til forordning (EF) nr. 1925/2006 om tilsætning af vitaminer og mineraler samt visse andre stoffer til fødevarer skal nye nationale bestemmelser om bl.a. forbud mod eller begrænsning af anvendelsen af visse andre stoffer ved fremstillingen af nærmere angivne fødevarer meddeles og vurderes, hvis der ikke findes fællesskabsbestemmelser.
                  
               
                     (2)
                  
                  
                     I overensstemmelse med proceduren foreskrevet i artikel 12 sammenholdt med artikel 11, stk. 2, litra b), i forordning (EF) nr. 1925/2006 underrettede de nederlandske myndigheder den 28. juli 2020 Kommissionen om et udkast til bekendtgørelse, der indeholder bestemmelser om fødevarer baseret på komælks- eller gedemælksprotein, hvortil der er tilsat mindst et eller flere vitaminer, mineraler eller andre stoffer, og som er beregnet til at blive anvendt som drikkevarer til småbørn mellem et og tre år (varelovsbekendtgørelse om drikkevarer til småbørn og mælk til småbørn).
                  
               
                     (3)
                  
                  
                     Artikel 1 i udkastet til bekendtgørelse indeholder en definition af »drikkevarer til småbørn« og af »mælk til småbørn«.
                  
               
                     (4)
                  
                  
                     I artikel 3 og 4 i udkastet til bekendtgørelse fastsættes der krav til sammensætningen af »drikkevarer til småbørn« og af »mælk til småbørn«, herunder begrænsninger for anvendelsen af visse andre stoffer som omhandlet i artikel 2, nr. 2), i forordning (EF) nr. 1925/2006.
                  
               
                     (5)
                  
                  
                     Navnlig indeholder artikel 3 i udkastet til bekendtgørelse minimumskrav til sammensætningen af proteiner, lipider og kulhydrater som fastsat i bilag II til Kommissionens delegerede forordning (EU) 2016/127 (2).
                  
               
                     (6)
                  
                  
                     Endvidere fastsættes det i artikel 4 i udkastet til bekendtgørelse, at kravene til sammensætning i bilag II til delegeret forordning (EU) 2016/127 finder anvendelse.
                  
               
                     (7)
                  
                  
                     De nederlandske myndigheder mener, at udkastet til foranstaltning er begrundet i hensynet til beskyttelse af menneskers sundhed. De nederlandske myndigheder fremfører nærmere bestemt, at for at sikre, at små børn indtager sikre mængder af »andre stoffer«, bør »drikkevarer til småbørn« og »mælk til småbørn« opfylde de samme krav til sammensætning af »andre stoffer« som dem, der er fastsat i den harmoniserede lovgivning for tilskudsblandinger.
                  
               
                     (8)
                  
                  
                     I overensstemmelse med artikel 12 i Europa-Parlamentets og Rådets forordning (EU) nr. 609/2013 (3), som pålagde Kommissionen at analysere, om der er behov for særlige bestemmelser for mælkebaserede drikkevarer og lignende produkter til småbørn, vedtog Kommissionen en rapport den 31. marts 2016 (4). I rapporten konkluderedes det, at der ikke er behov for særlige bestemmelser for denne kategori af fødevarer, da en korrekt og fuldstændig anvendelse af de generelle rammer for EU's fødevarelovgivning i tilstrækkelig grad kan regulere sammensætningen af mælkebaserede drikkevarer til småbørn og information om produkternes egenskaber. Konklusionerne var baseret på videnskabelig rådgivning fra Den Europæiske Fødevaresikkerhedsautoritet (i det følgende benævnt »autoriteten«), som den afgav om tilskudsdrikke til småbørn i 2013 (5), og hvor den bemærkede, at disse produkter ikke spiller en unik rolle og ikke kan betragtes som en nødvendighed for at opfylde småbørns ernæringsmæssige behov i forhold til andre fødevarer, som kan inkluderes i deres normale kost.
                  
               
                     (9)
                  
                  
                     Derfor betragtes mælkebaserede drikkevarer bestemt til småbørn fra den 20. juli 2016 som almindelige fødevarer og er derfor udelukkende omfattet af horisontale bestemmelser i EU's fødevarelovgivning.
                  
               
                     (10)
                  
                  
                     Hvis en medlemsstat indfører en handelshindring, må dette ikke tilsidesætte traktatens artikel 34 og 36 og skal være passende og stå i et rimeligt forhold til det berettigede mål, der forfølges. Med hensyn til proportionalitet må foranstaltningen ikke gå ud over, hvad der er nødvendigt for effektivt at beskytte det berettigede mål.
                  
               
                     (11)
                  
                  
                     De nederlandske myndigheder har ikke fremlagt videnskabelig dokumentation til støtte for deres argument om, at der skal vedtages supplerende regler på nationalt plan, og de dokumenterer og underbygger ikke, at der skulle være nogen risiko for menneskers sundhed, som ville opstå, hvis »drikkevarer til småbørn« og af »mælk til småbørn« ikke ville opfylde sådanne krav til sammensætningen. De forklarer i stedet, at det nederlandske sundhedsråd i øjeblikket forsker i koststandarder og forskning i børns kost fra fødsel til to år, og at det på grundlag af disse resultater og råd kan overvejes at tilpasse udkastet til bekendtgørelse.
                  
               
                     (12)
                  
                  
                     Desuden fremlagde de nederlandske myndigheder ikke videnskabelig dokumentation, der kunne sætte spørgsmålstegn ved autoritetens videnskabelige rådgivning i 2013 (6), og som Kommissionen baserede sine konklusioner på i sin rapport, som den vedtog i 2016. Konklusionerne i Kommissionens rapport fra 2016 om mælkebaserede drikkevarer og lignende produkter til småbørn viste, at der ikke er behov for særlige bestemmelser om krav til sammensætningen, f.eks. som dem i det anmeldte udkast vedrørende fødevarer, der indtages af småbørn.
                  
               
                     (13)
                  
                  
                     De nederlandske myndigheder har således ikke fremlagt nogen videnskabelig begrundelse, der underbygger behovet for at fastsætte særlige krav til sammensætningen med hensyn til »andre stoffer« for produkter, der markedsføres som »drikkevarer til småbørn« og af »mælk til småbørn«.
                  
               
                     (14)
                  
                  
                     I overensstemmelse med artikel 12, stk. 2, i forordning (EF) nr. 1925/2006 hørte Kommissionen den 5. oktober 2020 medlemsstaterne i Den Stående Komité for Fødevarekæden og Dyresundhed.
                  
               
                     (15)
                  
                  
                     På baggrund af disse bemærkninger afgav Kommissionen den 27. januar 2021 en negativ udtalelse i henhold til artikel 12, stk. 3, i forordning (EF) nr. 1925/2006 om det anmeldte udkast, navnlig vedrørende artikel 3 og 4 heri, og den skal indlede proceduren i artikel 12, stk. 3, i nævnte forordning.
                  
               
                     (16)
                  
                  
                     De nederlandske myndigheder bør derfor anmodes om ikke at vedtage artikel 3 og 4 i det pågældende udkast til bekendtgørelse, da de på grundlag af ovenstående bemærkninger ikke har fremlagt de nødvendige begrundelser for vedtagelsen heraf, og disse artikler har været genstand for en negativ udtalelse fra Kommissionen den 27. januar 2021.
                  
               
                     (17)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Eneste artikel
            Kongeriget Nederlandene må på grundlag af Kommissionens bemærkninger i sin negative udtalelse og denne afgørelse ikke vedtage artikel 3 og 4 i det udkast til varelovsbekendtgørelse om drikkevarer til småbørn og mælk til småbørn, som det har meddelt Kommissionen i henhold til artikel 11, stk. 2, litra b), i forordning (EF) nr. 1925/2006, og som var genstand for en negativ udtalelse fra Kommissionen, der blev meddelt de nederlandske myndigheder den 27. januar 2021.
            Denne afgørelse er rettet til Kongeriget Nederlandene.
         
         
            Udfærdiget i Bruxelles, den 24. januar 2022.
            
               
                  På Kommissionens vegne
               
               Stella KYRIAKIDES
               
                  Medlem af Kommissionen
               
            
         
         
            (1)  EUT L 404 af 30.12.2006, s. 26.
         
            (2)  Kommissionens delegerede forordning (EU) 2016/127 af 25. september 2015 om supplerende regler til Europa-Parlamentets og Rådets forordning (EU) nr. 609/2013 for så vidt angår de særlige krav til sammensætningen af og oplysning om modermælkserstatninger og tilskudsblandinger og for så vidt angår oplysning om spædbørns- og småbørnsernæring (EUT L 25 af 2.2.2016, s. 1).
         
            (3)  Europa-Parlamentets og Rådets forordning (EU) nr. 609/2013 af 12. juni 2013 om fødevarer bestemt til spædbørn og småbørn, fødevarer til særlige medicinske formål og kosterstatning til vægtkontrol og om ophævelse af Rådets direktiv 92/52/EØF, Kommissionens direktiv 96/8/EF, 1999/21/EF, 2006/125/EF og 2006/141/EF, Europa-Parlamentets og Rådets direktiv 2009/39/EF og Kommissionens forordning (EF) nr. 41/2009 og (EF) nr. 953/2009 (EUT L 181 af 29.6.2013, s. 35).
         
            (4)  Rapport fra Kommissionen til Europa-Parlamentet og Rådet om tilskudsdrikke til småbørn (COM(2016) 169 final).
         
            (5)  Ekspertpanelet for Diætetiske Produkter, Ernæring og Allergier, 2013, Scientific Opinion on nutrient requirements and dietary intakes of infants and young children in the European Union, EFSA Journal 2013;11(10):3408.
         
            (6)  Ibid.